অবশ্য ‘কেয়ামত থেকে কেয়ামত’ চলচ্চিত্র নির্মাণ যখন শেষ হয় তখন অনেকেই এই ছবিটির সাফল্য নিয়ে সংশয় প্রকাশ করেছিলেন। কারণ এটি ছিলো একটি হিন্দি সিনেমার পুনঃনির্মাণ। কিন্তু তাদের সেই আশংকা সত্যি হয়নি। দর্শকরা সালমান শাহের মতো একজন তরুণ, ফ্যাশন সচেতন, সুদর্শন নায়ককে সাদরে বরণ করে নেয়। সুপার হিট হয় সালমান-মৌসুমী জুটি। সালমান শাহ এবং মৌসুমী অবশ্য এই ছবিতে অভিনয়ের আগেই একে অপরকে চিনতেন। খুলনার বয়রা মডেল হাই স্কুলে পড়ার সময় সালমান শাহের সহপাঠী ছিলেন মৌসুমী। কিন্তু কোনো এক কারণে তাদের মধ্যে এক ধরনের দূরত্ব তৈরী হয়। একটা সময় পর তারা একসাথে আর কোনো ছবিতে অভিনয় করেননি।